CELEX: 32017R0140
Language: sk
Date: 2017-01-26 00:00:00
Title: Nariadenie Komisie (EÚ) 2017/140 z 26. januára 2017, ktorým sa určuje referenčné laboratórium EÚ pre choroby spôsobené vírusmi capripox (nodulárna dermatitída a kiahne oviec a kôz), stanovuje ďalšia zodpovednosť a úlohy tohto laboratória a mení príloha VII k nariadeniu Európskeho parlamentu a Rady (ES) č. 882/2004 (Text s významom pre EHP )

27.1.2017   
            
            
               SK
            
            
               Úradný vestník Európskej únie
            
            
               L 22/10
            
         NARIADENIE KOMISIE (EÚ) 2017/140
   z 26. januára 2017,
   ktorým sa určuje referenčné laboratórium EÚ pre choroby spôsobené vírusmi capripox (nodulárna dermatitída a kiahne oviec a kôz), stanovuje ďalšia zodpovednosť a úlohy tohto laboratória a mení príloha VII k nariadeniu Európskeho parlamentu a Rady (ES) č. 882/2004
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (1), a najmä na jeho článok 32 ods. 5 a 6,
   keďže:
   
               (1)
            
            
               V nariadení (ES) č. 882/2004 sa stanovujú všeobecné úlohy, povinnosti a požiadavky pre referenčné laboratóriá Európskej únie (EÚ) pre potraviny a krmivá a pre zdravie zvierat. Referenčné laboratóriá EÚ pre zdravie zvierat a živé zvieratá sú uvedené v oddiele II prílohy VII k uvedenému nariadeniu.
            
         
               (2)
            
            
               Referenčné laboratórium EÚ pre choroby spôsobené vírusmi capripox (nodulárna dermatitída a kiahne oviec a kôz) ešte neexistuje. Referenčné laboratóriá EÚ by mali pokrývať oblasti potravinového a krmivového práva a zdravia zvierat v prípade, že sú potrebné presné analytické a diagnostické výsledky. Výskyt ohnísk chorôb spôsobených vírusmi capripox si presné analytické a diagnostické výsledky vyžaduje.
            
         
               (3)
            
            
               Dňa 30. júna 2016 Komisia zverejnila výzvu na predkladanie žiadostí s cieľom vybrať a určiť referenčné laboratórium EÚ v oblasti chorôb spôsobených vírusmi capripox (nodulárna dermatitída a kiahne oviec a kôz). Za referenčné laboratórium EÚ v oblasti chorôb spôsobených vírusmi capripox (nodulárna dermatitída a kiahne oviec a kôz) by sa malo určiť vybrané laboratórium „Veterinary and Agrochemical Research Centre – CODA-CERVA“.
            
         
               (4)
            
            
               Vybranému laboratóriu by mali byť okrem všeobecných úloh a povinností stanovených v článku 32 ods. 2 nariadenia (ES) č. 882/2004 zverené určité osobitné úlohy a zodpovednosť.
            
         
               (5)
            
            
               Oddiel II prílohy VII k nariadeniu (ES) č. 882/2004 by sa preto mal zodpovedajúcim spôsobom zmeniť.
            
         
               (6)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Týmto sa za referenčné laboratórium Únie (EÚ) v oblasti chorôb spôsobených vírusmi capripox (nodulárna dermatitída a kiahne oviec a kôz) určuje laboratórium Veterinary and Agrochemical Research Centre – CODA-CERVA, Brusel, Belgicko.
   Ďalšia zodpovednosť a úlohy tohto laboratória sú stanovené v prílohe.
   Článok 2
   V oddiele II prílohy VII k nariadeniu (ES) č. 882/2004 sa dopĺňa tento bod 19:
   
      
                  „19.
               
               
                  Referenčné laboratórium EÚ pre choroby spôsobené vírusmi capripox (nodulárna dermatitída a kiahne oviec a kôz)
                  
                              Veterinary and Agrochemical Research Centre – CODA-CERVA
                           
                        
                              Operational Directorate Viral Diseases
                           
                        
                              Unit Vesicular and Exotic Diseases
                           
                        
                              Groeselenberg 99
                           
                        
                              1180 Brussels
                           
                        
                              Belgicko.“
                           
                        
            
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 26. januára 2017
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 165, 30.4.2004, s. 1.
   
      PRÍLOHA
      
         Zodpovednosť a úlohy referenčného laboratória EÚ pre choroby spôsobené vírusmi capripox (nodulárna dermatitída a kiahne oviec a kôz)
      
      Referenčné laboratórium EÚ pre choroby spôsobené vírusmi capripox (nodulárna dermatitída a kiahne oviec a kôz) by mali mať okrem všeobecných funkcií a povinností referenčných laboratórií EÚ v sektore zdravia zvierat stanovených v článku 32 ods. 2 nariadenia (ES) č. 882/2004 túto zodpovednosť a úlohy:
      
                  1.
               
               
                  
                     Zabezpečovať spojenie medzi národnými laboratóriami členských štátov a poskytovať optimálne metódy na diagnostikovanie chorôb spôsobených vírusmi capripox (nodulárna dermatitída a kiahne oviec a kôz) v prípade hospodárskych zvierat, najmä tým, že:
                  
                  
                              a)
                           
                           
                              vykonáva genómovú charakterizáciu a fylogenetickú analýzu (vzťah s ostatnými kmeňmi toho istého vírusu) a uchováva kmene vírusov capripox v záujme poskytovania lepších diagnostických služieb v Únii a (ak je to relevantné a potrebné) napríklad v záujme nadväzujúcich epidemiologických opatrení alebo overenia diagnózy;
                           
                        
                              b)
                           
                           
                              vytvára a udržiava aktualizovanú banku kmeňov a izolátov vírusov capripox a špecifických sér a iných činidiel potrebných na diagnostikovanie chorôb, keď a ak sú k dispozícii;
                           
                        
                              c)
                           
                           
                              harmonizuje diagnostiku a zabezpečuje odbornosť skúšania v rámci Únie tým, že organizuje a vykonáva pravidelné medzilaboratórne porovnávacie pokusy a externé programy na zabezpečenie kvality pri diagnostikovaní uvedených chorôb na úrovni Únie a pravidelne zasiela výsledky takýchto pokusov Komisii, členským štátom a národným laboratóriám určeným na diagnostikovanie uvedených chorôb;
                           
                        
                              d)
                           
                           
                              uchováva odborné poznatky o uvedených chorobách s cieľom umožniť ich rýchlu diferenciálnu diagnostiku, najmä s ohľadom na iné relevantné vírusové ochorenia;
                           
                        
                              e)
                           
                           
                              vykonáva výskumné štúdie s cieľom vyvinúť lepšie metódy na kontrolu chorôb v spolupráci s národnými laboratóriami určenými na diagnostikovanie uvedených chorôb na základe dohody s Komisiou;
                           
                        
                              f)
                           
                           
                              poskytuje poradenstvo Komisii, pokiaľ ide o vedecké aspekty týkajúce sa vírusov capripox a najmä pokiaľ ide o výber a používanie kmeňov vírusov capripox na vakcináciu.
                           
                        
            
                  2.
               
               
                  
                     Podporovať funkcie národných laboratórií členských štátov určených na diagnostikovanie chorôb spôsobených vírusmi capripox (nodulárna dermatitída a kiahne oviec a kôz), najmä tým, že:
                  
                  
                              a)
                           
                           
                              uchováva a uvedeným laboratóriám dodáva štandardné séra a iné referenčné činidlá, ako sú vírusy, inaktivované antigény alebo bunkové línie, aby sa štandardizovali diagnostické skúšky a činidlá používané v jednotlivých členských štátoch v prípade, že sa vyžaduje identifikácia pôvodcu a/alebo použitie sérologických skúšok;
                           
                        
                              b)
                           
                           
                              aktívne pomáha pri diagnostikovaní chorôb pri podozrení a potvrdení ohnísk v členských štátoch tým, že prijíma izoláty vírusov capripox na účely potvrdzujúcej diagnózy a charakterizácie vírusu, a prispieva k epidemiologickým prieskumom a štúdiám. Výsledky týchto činností bezodkladne oznamuje Komisii, členským štátom a národným laboratóriám určeným na diagnostikovanie príslušných chorôb.
                           
                        
            
                  3.
               
               
                  
                     Poskytovať informácie a zabezpečovať ďalšie vzdelávanie, najmä tým, že:
                  
                  
                              a)
                           
                           
                              pomáha zabezpečovať školenia, opakovacie kurzy a semináre pre národné laboratóriá určené na diagnostikovanie chorôb spôsobených vírusmi capripox a odborníkov v oblasti laboratórneho diagnostikovania s cieľom zosúladiť diagnostické postupy v oblasti týchto chorôb v celej Únii;
                           
                        
                              b)
                           
                           
                              zúčastňuje sa na medzinárodných fórach, ktoré sa týkajú najmä štandardizácie analytických metód vhodných na tieto choroby a ich vykonávania;
                           
                        
                              c)
                           
                           
                              spolupracuje s príslušnými laboratóriami v tretích krajinách, v ktorých sú rozšírené uvedené choroby, pokiaľ ide o metódy diagnostikovania chorôb spôsobených vírusmi capripox;
                           
                        
                              d)
                           
                           
                              na každoročnom zasadnutí národných laboratórií určených na diagnostikovanie chorôb spôsobených vírusmi capripox preskúmava príslušné požiadavky na skúšanie stanovené v Zákonníku zdravia suchozemských zvierat Svetovej organizácie pre zdravie zvierat (OIE) a v Príručke diagnostických testov a vakcín pre suchozemské zvieratá;
                           
                        
                              e)
                           
                           
                              pomáha Komisii pri preskúmavaní odporúčaní OIE uvedených v Zákonníku zdravia suchozemských zvierat a v Príručke diagnostických testov a vakcín pre suchozemské zvieratá;
                           
                        
                              f)
                           
                           
                              sleduje vývoj v oblasti epidemiológie chorôb spôsobených vírusmi capripox.